
	[bookmark: nev]TÜCSÖK DOROTTYA
Alkalmazott nyelvészet
MA, 3. félév
Eötvös Loránd Tudományegyetem
Bölcsészettudományi Kar
	






Témavezető:
	Kissné Bartha Csilla
docens, ELTE BTK




Droghasználó közösségek nyelvi vizsgálata

A kábítószer-használat problémája napjainkban releváns és aktuális kutatási téma Magyarországon. Nemcsak a pszichológia, az orvostudomány és a jog kutatási területe, hanem az alkalmazott nyelvészeti vizsgálatoknak is része. Dolgozatomban a társadalmilag hasznos nyelvészet szellemében, szociolingvisztikai nézőpontból kiindulva vizsgáltam meg – egy általam gyűjtött korpusz adatai alapján – kábítószer-fogyasztó közösségek nyelvi és társas viszonyrendszerét. Empirikus vizsgálatot végeztem, sikeresen beépültem az adott kisközösségbe.
Kutatásom fő célja, jellemezni a kábítószer-fogyasztók nyelvhasználati jegyeit, majd ezeket összehasonlítani a drogprevenció és a rehabilitáció nyelvi jellemzőivel. Szeretném a kapott eredményeket a gyakorlatban is hasznosítani. A jelenlegi vizsgálat ennek a folyamatnak az első lépése.
Az eredmények alapján elmondható, hogy a kábítószer-használó közösségekre nem tekinthetünk egy rétegként, hanem a kisebb csoportokat külön kell vizsgálnunk. A közösségek különböző konvenciók alapján szerveződnek, így nyelvhasználatuk is egyedi, részben eltérő. Az attitűdvizsgálat alapján egyfajta kettős attitűd és önmeghatározás állapítható meg. A diskurzusok során gyakori a „ki nem mondás” és a képszerűség eszközének alkalmazása. A keretezés (framing), az illegális cselekedet és az erről való beszéd erősen szabályozza a diskurzust.
A prevencióról alkotott vélemény negatív, mivel (az adatközlők szerint) sérti az alapvető kommunikációs elvárásokat, manipulatív. Érdemes lenne egy új prevenciós stratégia kidolgozása. Ahhoz, hogy ezt el tudjuk végezni, további vizsgálatok szükségesek.



